William Jones
Viljamas Džounsas (William Jones, 1746 m. rugsėjo 28 d. – 1794 m. balandžio 27 d.) – anglų filologas, vertėjas, vienas mokslinių Indijos studijų bei lyginamosios kalbotyros pradininkų Europoje. Jis dirbo juristu Rytų Indijos kompanijoje (Kalkuta). Ten tyrinėjo ne tik indų teisinius šaltinius, bet ir literatūros, religijos, filosofijos kūrinius. Jis pirmasis, lygindamas sanskritą bei Europos kalbas (ypač, lotynų bei senovės graikų) postulavo indoeuropiečių kalbų egzistavimą. 1784 m. jo iniciatyva Kalkutoje buvo įkurta Bengalijos Azijos draugija, pradėjusi mokslinius indologinius tyrimus. Viljamas Džounsas išvertė į anglų kalbą „Manaus įstatymą“, Kalidasos „Atpažintąją Šakuntalą“ bei Džajadevos „Gytagovindą“.